Broj: 711-I-270-M-166-21/22-02-21

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Anite Krok, općinske načelnice Općine Konjščina,** za davanjem mišljenja Povjerenstva, na 153. sjednici, održanoj 28. prosinca 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da baka obveznice Anite Krok,** **općinske načelnice Općine Konjščina, bude korisnica usluge projekta pod nazivom „Stariji nisu sami“ koji provodi Udruga invalida Krapinsko – zagorske županije, a u čijem financiranju sudjeluje Općina Konjščina.**

Obrazloženje

 U Povjerenstvu je 28. prosinca 2021. godine pod brojem 711-U-6155-M-166/21-01-1 zaprimljen zahtjev za mišljenjem obveznice Anite Krok, općinske načelnice Općine Konjščina povodom kojeg se vodi predmet broj M-166/21.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona te je stoga obveznica Anita Krok kao općinska načelnica Općine Konjščina obvezana postupati sukladno odredbama ZSSI-a.

Člankom 8. stavkom 3. i 4. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu, obveznica navodi kako Općina Konjščina iz svog proračuna financira udruge civilnog društva, a posebnu pažnju pridaje ranjivim skupinama kao što su osobe s invaliditeteom.

U dogovoru s okolnim jedinicama lokalne samouprave i Krapinsko – zagorske županije dogovoreno je zajedničko financijsko sudjelovanje u nabavci vozila za potrebe Udruge invalida Krapinsko – zagorske županije.

Udruga invalida Krapinsko – zagorske županije jedna je od udruga koja sa svojim sjedištem u Gradu Zlataru teritorijalno gravitira i Općini Konjščini, te su njihovi korisnici stanovnici okolnih jedinica lokalne samouprave.

Između nekoliko projekata koje udruga provodi tu je i projekt „Stariji nisu sami“ kojem je cilj prijevoz za starije iznad šezdeset godina, a projekt je financiran od strane Ministarstva rada, mirovinskog sustava, obitelji i socijalne politike. Među korisnicima prije stupanja na dužnost Anite Krok, nalazi se i njena baka ………………, koja zadovoljava uvjete ciljanih skupina po projektu.

Obveznica moli mišljenje postoji li sukob interesa u kontekstu daljnjeg bakinog korištenja usluga udruge po projektu, s obzirom da Općina Konjšćčina sudjeluje u financiranju Udruge invalida Krapinsko – zagorske županije.

 Uvidom u registar dužnosnika utvrđeno je da obveznica Anita Krok općinska načelnica Općine Konjščina od 2. lipnja 2021. godine.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stavrni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 5. stavkom 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika.

Povjerenstvo obrazlaže da ostvarivanje prava na korištenje usluge prijevoza koji organizira Udruge invalida Krapinsko – zagorske županije po projektu „Stariji nisu sami“ predstavlja pravo bake Anite Krok, općinske načelnice Općine Konjščina, koja je povodom ove okolnosti članica obitelji obveznice u smislu odredaba ZSSI-a, na koje ima pravo pod jednakim pretpostavkama kao i svi drugi korisnici koji zadovoljavaju uvjete ciljanih skupina po projektu.

U konkretnom slučaju iz zahtjeva za mišljenje proizlazi da je baka obveznice postala korisnik projekta prije nego što je obveznica stupila na dužnost općinske načelnice te da Općina Konjščina sudjeluje u financiranju Udruge invalida Krapinsko – zagorske županije, koja ova sredstva koristi za usluge prijevoza svojih korisnika.

Navedeno financiranje od strane Općine Konjščina je humanitarnog karatktera, usmjereno prema većem broju korisnika – osoba s invaliditetom te slijedom svega navedenog nema zapreke da baka obveznice nastavi koristiti usluge na koje ima pravo sukladno pravilima Udruge invalida Krapinsko – zagorske županije i uvjeta koji važe za pojedine projete.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Obveznica Anita Krok, elektroničkom dostavom
2. Objava na internetskoj stranici Povjerenstva
3. Pismohrana